เงินบาทเปิด 30.11/15
ธนาคารซีไอเอ็มบีไทย รายงาน เงินบาทเปิด 30.11/15 อ่อนค่าหลังยูโรร่วงหนักจากข่าวสเปนถูกขู่หั่นเครดิต
16 ธ.ค. 2553

ธนาคารซีไอเอ็มบีไทย รายงาน เงินบาทเปิด 30.11/15 อ่อนค่าหลังยูโรร่วงหนักจากข่าวสเปนถูกขู่หั่นเครดิต
นักบริหารเงินธนาคารซีไอเอ็มบีไทย จำกัด กล่าวว่า เช้านี้เงินบาทเปิดตลาดที่ระดับ 30.11/15 บาท/ดอลลาร์ จาก 30.07/09 บาท/ดอลลาร์ เมื่อเย็นวานนี้ เป็นการอ่อนค่าตามภูมิภาคที่ต่างอ่อนค่าลงหลังยูโรร่วงหนักจากกรณีมูดีส์ อินเวสเตอร์ส เซอร์วิส เตือนว่าอาจจะปรับลดอันดับเครดิตสเปน
"มีข่าวลดเครดิตสเปนออกมา ก็เลยทำให้บาทอ่อนตาม" นักบริหารเงิน กล่าว
โดยเช้านี้ค่าเงินยูโรอยู่ที่ระดับ 1.3234 ดอลลาร์/ยูโร จากวานนี้ที่ปิดที่ระดับ 1.3300 ดอลลาร์/ยูโร ส่วนค่าเงินเยน ล่าสุดอยู่ที่ระดับ 84.16 เยน/ดอลลาร์ อ่อนค่าจากวานนี้ที่ปิดที่ระดับ 84.00 เยน/ดอลลาร์
สำหรับวันนี้คาดว่าเงินบาทยังเคลื่อนไหวในกรอบแคบๆ ระหว่าง 30.10-30.20 บาท/ดอลลาร์
ปัจจัยสำคัญที่ต้องติดตาม คือ กระทรวงพาณิชย์เปิดเผยข้อมูลดุลบัญชีเดินสะพัดไตรมาส 3/2010, กระทรวงพาณิชย์สหรัฐเปิดเผยข้อมูลการเริ่มสร้างบ้านและการอนุญาตก่อสร้างเดือนพ.ย., กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์ และ ธนาคารกลางสหรัฐ (เฟด) สาขาฟิลาเดลเฟียเปิดเผยผลสำรวจแนวโน้มธุรกิจเดือนธ.ค.